Genova – Comme emmo dito atre vòtte, o zeneise letteräio e i dialetti liguri in areo comensan à ëse un argomento de interesse inte quarche Universcitæ in gio pe-o mondo, da-i studdi in sciâ fonetica ch’o fa o Stefano Garassino à Zurigo a-e riçerche de sociolinguistica portæ avanti da-a Gabriella Licata da Berkeley. Ma l’Universcitæ che ciù che tutte a l’à contribuio inte sti anni a-o travaggio in sciâ lengua da Liguria a l’è quella de Innsbruck in Austria, donde da anni a sta a Erica Autelli, riçercatoa zeneise. Che a ne racconta un neuvo importante progetto che o duià çinque anni.
Intanto Erica, comme se spiega che unn’universcitæ foresta a l’investe in sce unna lengua comme quella zeneise?
“Ghe semmo arrivæ cian cianin, anche perché mi staggo chì da-o 2004 e, finio o corso de laurea, do 2009 o comensou un dottorato in sce ‘Il genovese poetico attraverso i secoli’. A l’ea unna poscibilitæ ch’a l’intrava into campo de l’italianistica. Finio o dottorato son restâ inte l’Universcitæ e do 2018 son riescia à fâ partî un primmo progetto, un diçionäio de collocaçioin zeneise-italian, à l’iniçio solo pe-e primme lettie. Oua femmo o resto”.
“O primmo progetto o duava doì anni e o preveddeiva 135.000 euro de fondi, stante che ghe travaggia diverse persoñe. Oua, in pratica, femmo a segonda parte e finimmo tutto l’arfabeto; son atri 530.000 euro de fondi pe çinque anni, e sti chì ascì son stæti deliberæ da l’Austrian Science Fund. O lou che femmo o l’è quello de mette insemme pe ògni sostantivo (a-a fin saian circa 500) e collocaçioin, saiva à dî e esprescioin donde a paròlla a mantëgne o scignificato originäio (pe ex: me balla un dente), e esprescioin idiomatiche, i confronti (ex: grammo comme l’aggio), e esprescioin spontanie, e ‘formole de routine’. O l’è on-line (romanistik-gephras.uibk.ac.at) e o s’aggiorna de maniman”.
E cöse o serve un diçionäio coscì fæto?
“Son strumenti neuvi, in italian gh’è un diçionäio combinatöio solo da-o 2009 con circa 1.000 voxe. Servan pe tante raxoin, ma sorviatutto comme materiale à monte da didattica”.
S’accapisce che no t’ê da sola derê à sto travaggio…
“No, mi son a cappo-progetto, ma insemme à mi louan o Stefano Lusito e a Christine Konecny, o Prof. Fiorenzo Toso o conlaboa, pöi gh’è un informatico e o Alessandro Guasoni comme consulente”.
Ancon d’assæ che gh’è l’Austria, ch’a pensa a-o zeneise.
Lescico
Aggio: aglio
Ancon d’assæ: meno male
Areo (in): in generale
Derê: dietro
Duià: durerà
Grammo: cattivo
Inandiâ: preparare, avviare
Lou: lavoro
Renoelou: rinnovato
Travaggio: lavoro
Universcitæ: università.
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn lij_Latn srd_Latn kmr_Latn gla_Latn ita_Latn ita_Latn vec_Latn ita_Latn ita_Latn vec_Latn